祭詩
作者：方岳
朝代：宋

paragraphs: 我生胡不辰，八齡失吾祖。
今垂四十年，眉目略可覩。
當時深根培，所望大門戶。
岳也忝一科，遺餘曾不補。
而乃輕濤江，飛檄淮南府。
父兄肯相隨，薄飯共貧苦。
寧知事大謬，俱作一抔土。
去年汶素蹕，永痛松柏古。
祿釜亦已矣，尚安事圭組。
今年誤一出，竟犯時輩怒。
去國不及炊，觸熱到環堵。
無何七月望，新露灑秋宇。
近郊有蘭若，梵唄薄雲雨。
彼氓一念存，提携頗旁午。
因果夫何如，亦各言恃怙。
伊予祖父兄，超然定何許。
然皆其忌月，悲豈不氓愈。
齋盂饌伊蒲，從衆共傴僂。
蓋以妄塞悲，有淚泚清酤。